26 Arguere

Arguit homo, arguit Deus, set homo tantum in presenti, Deus vero in presenti et in futuro. Itaque, homo arguit quandoque[[1]](#endnote-1) seipsum proximum. Seipsum quidem in confessione ut hic mundetur. Nam stultus aut defendit hic delictum aut celat sicut mureligus qui operit fimum suum. Et sicut uulpes qui obducit vestigia sua in niue ne percipiatur. Set iustus accusat hic seipsum, set Prou. 18[:17]: *Justus prior accusator est sui.* Et bene dicit iustus, nam quando latro defert furtum suum alterius si alius sit impius statim admittit et receptat. Si vero iustus statim reicit et reclamat et indicat factum vicinis, et sic propriam uitam saluet.

¶ Isto modo quando diabolus malum suggerit et apportat ad mentem hominis, si homo malus est admittit et colat tunc postmodum,[[2]](#endnote-2) 4 Reg. 7[:9]: *Si tacuerimus,* /f. 8va/ id est, si confiteri noluerimus, *sceleris arguemur*. Set iustus proicit illud et clamat quod bene figuratur, Deut. 22[:24-25], vbi sponsa hominis ab alio corrupta in ciuitate lapidabitur si non clamauerit, set si clamauerit saluabitur. Sic qui labitur peccando si non clamat confitendo dampnabitur. Si clamet se arguendo saluabitur, Job 13[:15-16]: *Vias meas in conspectus eius arguam et ipse erit* *salvator meus.* Ideo dicitur, Eph. 5[:11]: *Nolite communicare operibus infructuosis tenebrarum magis autem* arguite.

Item, quandoque homo arguit pro Christum. Set si non sit eius prelatus nec habet iurisdiccionem in eo debet enim amicabiliter et fraternaliter eum corripere secrete primo inter se et ipsum solum secundum formam traditam, Matt. 18[:15]: *Si peccaverit in te frater tuus corripe eum*, etc. Nec delictum contra delictum obicere quia Prou. 13[:18]: *Qui adquiescit arguenti glorificabitur.* Set sicut ibidem [Prou. 13:1] dicitur *Qui* *illusor* *est non audit cum arguitur.*

Vnde, patet quod Abner filius Ner irracionabiliter egit quando indignabatur contra Isboseth et tradidit tribum Beniamin inimico suo Dauid pro eo quod arguit eum quando ingrediebatur ad concubinam patris sui Saul, 2 Reg. 3[:8]. Et sic patet quod Prou. 9[:7]: dicitur, *Qui arguit impium maculam sibi generat.* Si autem quis habuit iurisdiccionem et curam in proximum, debet eum arguere secundum formam traditam ab Apostolo et a doctoribus Ecclesie.

Vnde, dicitur Tit. 2[:15]: *Argue cum omni imperio*. Et ad [1] Timoth. 5[:20]: *Peccantes coram omnibus argue: ut* *ceteri timorem habeant*. Et ad [2] Timoth. 4[:2]: *Argue, obsecra, increpa,* etc. Ut, videlicet, si publice peccet, publice arguatur, Leu. 19[:17]: *Ne oderis fratrem tuum in corde tuo sed publice argue eum ne habeas super eum[[3]](#endnote-3) peccatum.* Aliquando priuata priuatim arguantur secundum illud Psal.[49:21]. Matt. 18[:15]: *Si peccaverit in te,* etc.

Vnde, nota quod ea que pertinent ad modum arguendi exprimitur per ordinem, Heb. 1[:5], vbi dicit Dominus ad Dauid de Salomon filio suo, *Ego ero illi in patrem, et ipse mihi in filium*. Qui si inique adgesserit, *arguam eum in virgam virorum et in plagis filiorum hominum,* [2 Reg. 7:14]. Misericordiam autem meam non absteram ab eo vbi primo ostenditur quod correpcio debet esse paterna et procedere ex amore. Vnde Apostolus ad Heb. 12[:7]: *Quis* est *filius, quem non corripit pater*? Vnde Bernardus, audient prelati, qui semper uoluit esse subditis formidini. Discite uos matres esse debere filiorum, non dominos; studete amari magis, quam metui. Set si aliquando opus est seueritate, paterna sit, non tirannica. Ideo premittitur in auctoritate predica, *Ego ero illi in patrem,* [Heb. 1:5].

Secundus modus arguendi ponitur ibi, si inique gesserit, sola[[4]](#endnote-4) debet esse uia et occasio correpcionis. Nam si non sit infirmitas, non est opus medicina. Ideo dicit Plinius Secundus, sapiens vicia insectatur non homines. Propter hoc dicit Gregorius in suo *Pastorale*, sit prelatus bene agentibus per humilitatem socius, contra delinquencium vicia propter zelum iusticie erectus.

Tercia forma ponitur ibi arguam enim primo racionabiliter ut predictum est supra et secundum formam traditam, [2] Tim. 4[:2]: *Increpa in omni patiencia et doctrina.* Vnde Bernardus, in *Sermone de Joanne Baptiste*, quod Joannis arguit Herodem super incestu.

¶ Item, sequitur in predicta auctoritate quod correpcio debet fieri misericorditer non crudeliter. Ideo, dicit *in verga virorum,* 2 Reg. [7:14]. Virga deuocionis dura est quia non intendit nisi penitencionem et affliccionem non correccionem. Set prelatus debet attendere correctionem in virga castigacionis sue. Vnde precepit Dominus Moysi quando preficit eum super Egiptum [Exod. 4:17]: *Virgam hanc sume in manu tua in qua facturus es signa*. Quod enim homo corrigatur non potest cognosci nisi per signa correctionis in subdito. Nam Pharos locutus a signo est bonum argumentum in moribus.

¶ Tercio, debet correpcio fieri vtiliter quod notatur ibi *in plagis filiorum hominum,* [2 Reg. 7:14]. Putredo in carne, non melius sanatur quam per plagam moderatam secundum mensuram *peccati* debet esse *plagarum modus,* Deut. 25[:2]. Ideo, dicit Christus, Luc. 12[:47-48]: *Qui* scit *voluntatem Domini sui* *et non* facit *plagis vapulabit multis.* Vltimo /f.8vb/ subicitur finis correccioni ibi misericordiam meam non auferat ab eo. Beatus Gregorius, in suo *Pastorale*, dicit quod Deus ideo principem apostoloum cadere permisit ut per hoc addisceret quoniam deberet aliis misereri. Ideo, dicitur in Ps. [88:15-16]: *Misericordia et veritas precedent faciem tuam. Beatus populus qui scit* [*jubilationem*].

Item, Christus in Matt. [9:13]: Ite *discite quid est : misericordiam volo, et non sacrificium.* Legitur, in *Vitis Patrum*, de quodam temptato et per quendam senem cui confitebatur desperato quoniam alius leui monicione emendauit, set per preces suas temptacionem nullum senem priorem retrorsum.

¶ Vnde, est hic notandum quod qui debet aliquando arguere tria debet in se habere quod ipse sit inimicus ab eo quod reprehendit et sic feruidus et benignus.

¶ De primo, Ysidorus, *De summum bonum*, libro 3 c. 3, non debet aliena vicia corripere qui adhuc viciorum contagine laborat. Et Gregorium, *Moralia,* 27, illi recte redarguere falsa possunt, qui falsa agere nesciunt.

¶ De secunda, Eli sacerdos pro filiorum iniquitate dampnatur. Nam quamuis eos monerunt tepide, tamen non rigide, sicut opertuit [1 Reg. 4:11, 18].

¶ De tercio, Augustinus, in *Sermone Domini in monte*, c. 18, terribiliter sonet increpacio, set intus lenitatis teneatur dileccio. Exemplum Gen. [42:24], in Ioseph qui dirius loquebatur exterius ad fratres quondam delinquentes set secedens *parumper fleuit*.

¶ Tercio, nota quod arguit Deus in presenti et in futuro.

¶ Et primo in presenti ut corrigat Apo. 3[:19]: *Ego quos amo, arguo, et castigo.* Et apostolus flagellat, autem, omnem filium quem recipit.

¶ In futuro arguit inpenitentes qui prius voluerunt corrigi verberibus, Ps. [49:21]: *Arguam te, et statuam contra faciem tuam.* Vbi dicit *Glossa*, quia prius posuisti te post dorsum tuum, ideo nunc ponam turpitudinem tuam ante te.

Secundo, arguet quia recidiui fuerunt in sceleribus. Si quis pater terrenus, scilicet, impigneraret ut filium exulatum redimeret. Si iterum filius vsque ad exilium delinqueret, multum foret arguendus. Set Christus totam terram corporis sui posuit in manus iudicorum ut hominem redimeret. Set homo adhuc recidiuat. Ideo merito in iudicio arguendus, Joan. [16:8]: Ideo *cum venerit*, *arguet mundum de peccato.*

¶ Tercio, arguet quia noluerunt credere eius doctoribus, qui secum semper haberet bonum magistrum. Culpandus foret nisi bene addisceret set Christus semper bene docet et docuit nos per se et suos, et hoc sine stipendii exactione, Ysai. 13[:17]: *Suscitabo super* uos Medos, id est, verba Dei, doctores *qui* arguerunt *non querant*, nec aurum. Igitur si bene addiscere voluerimus, merito arguemur, Job 13[:10]: *Ipse uos arguet, quoniam in abscondito faciem eius* accepistis.

¶ Quarto, quia euadere uoluerunt sub lenioribus. Si multum infirmus nichil vellet dare medico perito pauca petenti pro sanacione sua, arguendus esset. Set homo est peccator infirmus, Ps. [6:3]: *Miserere mei, Domine, quoniam infirmus* [*sum*]. Medicus est Christus Os 6[:2]: *Et sanabit nos*. Ipse nihil postulat a nobis pro cura sua nisi conformacionem, Job 6[:22]: *Numquid dixi* uobis: *Afferte mihi, et de substantia uestra donate mihi?* quasi dicens, non si igitur peccator sic morietur erit infirmitas incurabilis. Prou. 29[:1]: *Viro qui corripientem dura cervice contemnit, repentinus ei superveniet interitus, et eum sanitas non sequetur*. Igitur merito omnes tales sunt arguendum a Domino, Ezech. 25[:17]: *Faciamque in eis vlciones magnas, arguens* eos *in furore* meo.

1. quandoque ] *add*. ~~vero~~ F.128. [↑](#endnote-ref-1)
2. postmodum ] *add*. two words corrupted F.128. [↑](#endnote-ref-2)
3. eum ] *add*. ~~in corde~~ F.128. [↑](#endnote-ref-3)
4. sola ] *add*. ~~iniquitas~~ F.128. [↑](#endnote-ref-4)